Na temelju Politike o suradnji s iseljeništvom („Službeni glasnik BiH“, broj 38/17) i Odluke o usvajanju Pravila za prijenos znanja, vještina i iskustva iz iseljeništva u institucije i javne ustanove u Bosni i Hercegovini broj 09-02-2-667-5/23 od 19.7.2023. godine, Ministarstvo za ljudska prava i izbjeglice Bosne i Hercegovine objavljuje

**JAVNI POZIV**

**za iskazivanje interesa stručnjaka iz iseljeništva iz Bosne i Hercegovine za sudjelovanje u programu Prijenosa znanja, vještina i iskustva iz iseljeništva u Bosnu i Hercegovinu**

Cilj Javnog poziva za iskazivanje interesa je odabir stručnjaka iz iseljeništva iz Bosne i Hercegovine koji bi, u svojstvu stručnjaka za prijenos znanja, prenijeli svoja znanja, vještine i iskustva u okviru programa Prijenosa znanja, vještina i iskustva iz iseljeništva u Bosnu i Hercegovinu (u daljnjem tekstu: program Prijenosa znanja) Ministarstva za ljudska prava i izbjeglice Bosne i Hercegovine (u daljnjem tekstu: Ministarstvo), a sve u cilju doprinosa institucionalizaciji prijenosa znanja iz iseljeništva u Bosnu i Hercegovinu i uvezivanja znanstvenog i stručnog iseljeništva s relevantnim institucijama i javnim ustanovama u Bosni i Hercegovini.

Ministarstvo, u okviru svojih nadležnosti za iseljeništvo, će u narednom razdoblju realizirati program Prijenosa znanja kojim je predviđen kratkoročni angažman stručnjaka iz iseljeništva u institucijama i javnim ustanovama u Bosni i Hercegovini koje iskažu takav interes. Razdoblje angažmana stručnjaka iz iseljeništva može trajati od najmanje 5 do najviše 15 radnih dana.

Program Prijenosa znanja je namijenjen svim institucijama i javnim ustanovama, na svim razinama vlasti, na području cijele Bosne i Hercegovine.

Zainteresirani stručnjaci iz iseljeništva iskazat će svoj interes na način da popune *Prijavni obrazac za stručnjake iz iseljeništva za kratkoročni angažmana u institucijama / javnim ustanovama u Bosni i Hercegovini* (Aneks I.) i dostave ga elektroničkim putem Ministarstvu za ljudska prava i izbjeglice na adresu: vladimir.kek@mhrr.gov.ba ili selma.cvorak@mhrr.gov.ba. Jasan, detaljan i koncizan opis ponuđenog angažmana i profil stručnjaka, koji se unose u Prijavni obrazac, je važan za pronalazak odgovarajuće institucije prijema u Bosni i Hercegovini, kao i uspješnost cjelokupnog angažmana.

Po zaprimanju prijava, Ministarstvo će izvršiti spajanje prijavljenih stručnjaka iz iseljeništva i institucija/ustanova u Bosni i Hercegovini i ugovoriti provedbu prijenosa znanja.

Stručnjak na prijenosu znanja se angažira volonterski, bez naknade za svoj rad, uz osigurane troškove prijevoza, smještaja i dnevnica koje snosi Ministarstvo. Institucija prijema nema nikakve financijske obveze prema angažiranom stručnjaku.

Ministarstvo sa stručnjakom potpisuje ugovor o suradnji u postupku Prijenosa znanja, vještina i iskustva iz iseljeništva u Bosnu i Hercegovinu.

Javni poziv ostaje otvoren do kraja kalendarske 2023. godine.

Sastavni dio Javnog poziva su:

* Prijavni obrazac za stručnjake iz iseljeništva za kratkoročni angažmana u institucijama / javnim ustanovama u Bosni i Hercegovini (Aneks I.);
* Pravila za prijenos znanja, vještina i iskustva iz iseljeništva u institucije i javne ustanove u Bosni i Hercegovini i Odluka o usvajanju.